Arhiv Srbije izražava solidarnost sa kolegama u Arhivu BiH i sa njegovim direktorom Šabanom Zahirovićem. U isto vreme, naša institucija nudi svaku vrstu stručne pomoći kolegama u Arhivu BiH na spasavanju ugrožene arhivske građe i saniranju posledica oštećenja kao i pomoć radi što skorijeg nastavka rada u toj ustanovi, piše u saopštenju Miroslava Perišića, direktora Arhiva Srbije

U saopštenju Perišić dalje navodi

" Kao i svi kulturni poslenici Balkana i Evrope sa žaljenjem sam primio vest da je u demonstracijama u Sarajevu potpuno izgoreo ili je oštećen deo arhivske građe Arhiva BiH. Arhivi spadaju u najznačajnije ustanove kulture koje čuvaju pamćenje i identitet naroda. Vrednost svega što se čuva u arhivima materijalno je neiskaziva. Bogatstvo i značaj arhivske građe koja se nalazi u Arhivu BiH su od neprocenjive vrednosti i značaja za istoriju naroda BiH, Balkana i Evrope.

Šteta je nesaglediva – kultura i nauka ostali su bez jednog dela značajnih izvora za proučavanje prošlosti. I na ličnom, ljudskom planu kao kolegi jasan mi je osećaj gubitka i tuge koji osećaju sarajevski arhivisti.Kao istoričaru koji je više puta imao zadovoljstvo da istražuje u Arhivu BiH dobro mi je poznata ljubaznost, profesionalnost i stručnost kolega koji tamo rade.

Svaka šteta naneta kulturnom blagu i dokumentima koji čuvaju sećanje na prošlost gde god da se nalaze predstavlja tragediju za sve nas.Istovremeno apelujem na sve vlade država u kojima arhivi nisu dovoljno zaštićeni da preduzmu sve što je u njihovoj moći kako bi se blago koje se nalazi u arhivima zaštitilo od mogućih oštećenja ili uništenja, a posebno da preduzmu sve mere po savremenim standardima kako bi se ubuduće izbegle ovakve i slične nemerljive štete.

Zgrade arhiva u svakoj državi bi po vrednosti svega što se u njima čuva morale da budu posebno zaštićene. Koristim ovu priliku da pozovem sve kolege iz državnih arhiva sa teritorije bivše Jugoslavije da se okupimo i razmotrimo mogućnosti kako da zajedničkim snagama, stručnošću i solidarnošću zaštitimo blago koje je arhivistima povereno na čuvanje"